Voertuig ry bo-oor wag in parkeerarea | Maroela Media
'n Video van 'n veiligheidswag wat in 'n parkeerarea van 'n winkelsentrum in Stellenbosch oënskynlik met opset deur 'n motoris raakgery word, het Dinsdag opslae op sosiale media gemaak.
Die video wat deur Intelligence Bureau SA op Facebook geplaas is, wys hoe 'n wit Corsa-bakkie die parkeerarea binnekom en in 'n parkeerplek intrek. Die beeldmateriaal spring dan na waar die voertuig 'n ruk later uit dié parkeerarea trek. Die veiligheidswag probeer die verkeer reguleer en staan effens voor die motor. Die motor ry dan oomblikke later oor die sekuriteitswag wat vermoedelik nie uit die pad wou beweeg nie.
Lt.kol. André Traut, Wes-Kaapse polisiewoordvoerder, het die gebeure in die beeldmateriaal aan Maroela Media bevestig.
Volgens Traut het die voorval op 30 April tussen 14:30 en 15:00 plaasgevind.
"Die sekuriteitswag was aan diens in die parkeerarea en het die verkeer gereguleer. Hy het die motor aangesê om om te draai aangesien die motor in die verkeerde rigting gedraai het om uit die parkeerarea te ry. Die bestuurder van die motor het die sekuriteitswag [met die motor] teen die grond gestamp en oor hom gery," verduidelik Traut.
Die wag is na 'n nabygeleë hospitaal geneem vir mediese behandeling. Sy toestand en die aard van sy beserings is in dié stadium onbekend.
Volgens Traut ondersoek die polisie 'n saak van poging tot moord.
Die voertuig ry bo-oor die veiligheidswag. (Skermskoot: Intelligence Bureau SA)
*Weens die ontstellende aard van die video het Maroela Media besluit om nie die video te publiseer nie.
Ai party mense hou daarvan om vir hulle self moeilikheid te maak. Wat het hy nou daarvan. Amper iemand se dood veroorsaak. Arme Veiligheidswag, het ook maar net sy werk gedoen.
Die feit dat hierdie motoris net wegry nadat hy die wag raakgery het is uiters ontstellend. Hoop hierdie motoris word opgespoor.
Die mense in die land raak mal. Die verkiesing dra ook nie by nie. Ek bespeur opgewondenheid, agressiewiteit, depressie en moedeloosheid wat hande uitruk in die laaste tyd. Ons kan maar net op kns kniee gaan en bid